Die Mozarteum-universiteit, of amptelik in Duits die Universität Mozarteum Salzburg, is een van drie geaffilieerde maar aparte entiteite onder die “Mozarteum” naam in die Oostenrykse stad. Die Internasionale Mozarteum Stigting (Internationale Stiftung Mozarteum) en die Mozarteum Orkes Salzburg (Mozarteum-Orchester Salzburg) is die ander twee. Dit spesialiseer in musiek en die dramatiese kunste, en soos die affiliate daarvan, is dit gestig ter ere van die groot Salzburgse komponis Wolfgang Amadeus Mozart. Constanze Weber Mozart, die weduwee van die komponis, het in 1841 die eerste van die Mozarteum-instansies gestig; die Katedraal Musiekgenootskap en Mozarteum, waarvan die doelwit "die verfyning van musikale smaak ten opsigte van gewyde musiek en konserte was.” Die genootskap het gedurende die 19de eeu as voorganger van die Mozarteum-Orchester Salzburg opgetree en het die kern van die stad se musieklewe uitgemaak, met konserte en verwante aktiwiteite. Dit het sy huidige naam in 1908 aangeneem. Die Internasionale Mozarteum Stigting is aan die einde van die 19de eeu gestig. Dit het 'n aansienlike en elegante kantoorgebou aan die Schwarzstraße gebou en onderhou dit tot vandag toe nog, waaraan twee konsertsale later toegevoeg is.